De'Longhi

De’Longhi S.p.A ir Itālijas mājas ierīču ražotājs. Tas ir dibināts 1902. gadā. Galvenais birojs atrodas Trevizo.

Uzņēmums ražo gaisa kondicionierus, sildītājus un mitrinātājus, putekļu sūcējus, gludekļus, kafijas un ēdiena pagatavošanas un cepšanas iekārtas u.c.

De’Longhi akcijas tiek kotētas Itālijas biržā (kods DLG). Lielākie akcionāri (2023. gada decembrī): De Longhi Industrial SA (53,59 %), Apg Asset Management N.V. (9,50 %) un Mawer Investment Management LTD. (7,61 %).

 Vēsture 
1902. gadā De’Longi ģimene Trevizo, Itālijas ziemeļos, izveidoja nelielu darbnīcu izejmateriālu izgatavošanai vietējām ražotnēm.
1950. gados uzņēmums tika reģistrēts par kapitālsabiedrību. Tas piegādāja komponentes citiem uzņēmumiem, kas ražoja apsildes sistēmas.

Uzņēmums sāka pārveidoties, kad par tā vadītāju 1970. gados kļuva Džuzepe De’Longi. 1975. gadā tika izlaists pirmais gatavais produkts — elektriskais eļļas radiators. Tā veiksmīga pārdošana ļāva attīstīt arī citus produktus. 
1979. gadā tika iegādāts pirmais uzņēmums Supercalor.

1980. gados uzņēmums sāka pārdot savu produkciju ASV. Bez sava zīmola precēm tika izlaista arī produkcija ar zīmolu Black & Decker.
1980. gadu otrajā pusē De’Longhi iegādājās vairākus uzņēmumus.
1986. gadā tika nopirkts cepeškrāšņu ražotājs Elba, kā arī centrālapkures sistēmu ražotājs Radel.
1987. gadā De’Longhi iegādājās gaisa kondicionieru ražotājs Ariagel.
1988. gadā ASV tika izveidots meitas uzņēmums mikroviļņu krāšņu ražošanai.
1989. gadā uzņēmums nopirka putekļu sūcēju un grīdas uzkopšanas ierīču ražotāju Vetrella.
1993. gadā De’Longhi sāka izlaist kafijas automātus.
1994. gadā tika iegādāts saldēšanas sistēmu un kondicionieru ražotājs Climaveneta.
1995. gadā tika nopirkts uzņēmums Simac Micromax.

2000. gadu sākumā De’Longhi bija 13 ražotnes un meitas uzņēmumi 30 valstīs ar pārdošanas pārstāvniecībām vairāk nekā 75 valstīs.
2000. gados uzņēmums sāka vairāk pievērsties virtuves ierīcēm. 
2001. gadā tika nopirkts Apvienotās Karalistes ēdiena pagatavošanas iekārtu ražotājs Kenwood Appliances. Kenwood bija arī ražotne Ķīnā, kas deva iespēju De’Longhi daļu ražošanas pārcelt uz Ķīnu. Bez tam Kenwood piederēja arī zīmols Ariete (gludekļi un putekļu sūcēji).
Pēc Kenwood iegādes De’Longhi akcijas sāka kotēt Milānas fondu biržā.
2004. gadā tika parakstīts līgums ar Nestlé Nespresso par De’Longhi ražoto kapsulu kafijas automātu izplatīšanu.
2004. gadā tika ieviests kafijas automātu zīmols Lattissima.
2009. gada novembrī De’Longhi iegādājās 83,3 % Itālijas uzņēmuma RC Lux kapitāldaļu, kam pieder rūpniecisko gaisa kondicionieru ražotājs RC Group.

2012. gada 2. janvārī no grupas tika atdalīts siltuma, ventilācijas un gaisa dzesēšanas bizness atsevišķā uzņēmumā DeLclima (tagad Mitsubishi Electric Hydronics & IT Cooling Systems).
2012. gada aprīlī De’Longhi no Procter & Gamble nopirka Braun zīmolu mazajām sadzīves ierīcēm.
2012. gadā tika nopirkta Nokia ražotne Rumānijā.

2020. gada 23. novembrī De’Longhi vienojās iegādāties ASV sadzīves tehnikas ražotāju Capital Brands Holdings Inc no privātā kapitāla uzņēmuma Center Lane Partners par aptuveni 420 miljoniem ASV dolāru; darījums pabeigts 29. decembrī.
2021. gadā De’Longhi pilnībā iegādājās Šveices espresso kafijas automātu ražotāja Eversys kapitāldaļas.
2024. gada 4. janvārī De’Longhi vienojās par 374 miljoniem ASV dolāru iegādāties 41,2 % espresso iekārtu ražotāja La Marzocco akciju, tādējādi palielinot dalību līdz 60 %.

 Atsauces 

 Ārējās saites 

 De’Longhi vietne

Kategorija:Itālijas uzņēmumi